钦定古今图书集成/理学汇编/学行典/第109卷 > 吕氏春秋 > 《诬徒》
## 钦定古今图书集成/理学汇编/学行典/第109卷 > 吕氏春秋 > 《诬徒》

“四曰达师之教也。使弟子安焉、乐焉、休焉、游焉、肃焉、
严焉。此六者得于学，则邪辟之道塞矣，理义之术胜
矣。此六者不得于学，则君不能令于臣，父不能令于
子，师不能令于徒。人之情，不能乐其所不安，不能得
于其所不乐。为之而乐矣。奚待贤者？虽不肖者犹若
劝之，为之而苦矣，奚待不肖者？虽贤者犹不能久反”
诸人情，则得所以劝学矣。《子华子》曰：“王者乐其所以
王，亡者亦乐其所以亡。故烹兽不足以尽兽，嗜其脯
则几矣。然则王者有嗜乎理义也，亡者亦有嗜乎暴
慢也。所嗜不同，故其祸福亦不同。”不能教者，志气不
和，取舍数变，固无恒心。若晏阴喜怒无处，言谈日易，
以恣自行，失之在己，不肯自非，愎过“自用，不可证移。
见权亲势及有富厚者，不论其材，不察其行，欧而教
之，阿而谄之，若恐弗及。弟子居处修洁，身状出伦，闻
识疏达，就学敏疾，本业几终者，则从而抑之，难而悬
之，妒而恶之。弟子去则冀终，居则不安，归则愧于父
母兄弟，出则惭于知友邑里，此学者之所悲也”，此师
徒相与异心也。人之“情恶异于己者，此师徒相与造
怨尤也。人之情，不能亲其所怨，不能誉其所恶，学业
之败也，道术之废也，从此生矣。”善教者则不然，视徒
如己，反己以教，则得教之情也，所加于人，必可行于
己。若此则师徒同体。人之情爱同于己者，誉同于己
者，助同于己者，学业之章明也，道术之大行也，从此
生矣。“不能学者，从师苦而欲学之功也，从师浅，而欲
学之深也。草木鸡狗牛马，不可谯姤遇之，谯姤遇之，
则亦谯姤报人”，又况乎达师与道术之言乎？故不能
学者，遇师则不中，用心则不专，好之则不深，就业则
不疾，辩论则不审，教人则不精，于师愠怀于俗，羁神
于世，矜势好尤，故湛于巧智，昏于小利，惑于嗜欲，问
事则前后相悖，以章则有异心，以简则有相反，离则
不能合，合则弗能离，事至则不能受，此不能学者之
患也。